# Fjodor Dostojevski

| Fjodor Dostojevski |
| --- |
|  |
| Biografske informacije |
| Rođenje | (1821-novembra-11)11. novembra 1821. Moskva, Rusko Carstvo |
| Smrt | 9. februara 1881. (dob: 59) Sankt Peterburg, Rusko Carstvo |
| Obrazovanje |
| Zanimanje | romanopisac |
| Opus |
| Znamenita djela |
| *Braća Karamazov* *Zločin i kazna* |
| Inspiracija |
| proširi
Od
* pisci: Miguel de Cervantes, Charles Dickens, Edgar Allan Poe, Friedrich Schiller, Honore de Balzac, Nikolaj Gogolj, Victor Hugo, E.T.A. Hoffmann, Mihail Ljermontov, Aleksandar Puškin, filozofi: Mihail Bakunjin, Visarion Belinski, Nikolaj Černiševski, Georg Wilhelm Friedrich Hegel, Aleksandar Hercen, Konstantin Leontijev, Adam Mickiewicz, Sergek Nečajev, Mihail Petraševski, Vladimir Solovkov,, Tihon iz Zadonska
 |
| proširi
Na
* Knut Hamsun, Richard Brautigan, Charles Bukowski, Albert Camus, Sigmund Freud, Witold Gombrowicz, Franz Kafka, Jack Kerouac, James Joyce, Czesław Miłosz, Yukio Mishima, Alberto Moravia, Iris Murdoch, Friedrich Nietzsche, Marcel Proust, Ayn Rand, Jean-Paul Sartre, Aleksandar Solženjicin, Wisława Szymborska, Irvine Welsh, Ludwig Wittgenstein, Cormac McCarthy, Ken Kesey
 |

**Fjodor Mihajlovič Dostojevski** (11.11. 1821. - 9.2. 1881.) je ruski književnik poznat kao jedan od prvih predstavnika psihološkog realizma u evropskoj književnosti.

Dostojevski je u mladosti bio radikalni protivnik ruskog carskog režima te je godine 1849. uhapšen, osuđen na smrt i u trenutku lažnog pogubljenja pomilovan te poslan na dugogodišnju robiju u Sibiru. To je iskustvo s vremenom dovelo do evolucije njegovih političkih stavova od liberalizma prema konzervativizmu i odbacivanju zapadnih vrijednosti. Dostojevski je bio poznat kao patološki kockar, što je imalo bitan uticaj na njegov književni rad - bilo kao inspiracija, bilo kao poticaj na pisanje kako bi pokrio financijske gubitke.

Njegovi romani, poput *Zločina i kazne* i *Braće Karamazovih*, se smatraju inspiracijom za egzistencijalistički pravac filozofije u 20. vijeku.

## Ukrajinsko porijeklo

Jedan od prvih poznatih predaka Fjodora Dostojevskog s očeve strane jeste Danilo Rtiščič čiji pisani trag je zabilježen 1506. u ukrajinskom poliškom selu Dostojiv (danas Bjelorusija) po kojem je Dostojevski dobio prezime. Tek se pretpostavlja da je ruski pisac s jedne strane imao tatarske korijene preko pisca Aslana Murze koji je na istočnoslavenske prostore pristigao u sklopu Zlatne Horde.

Jedna obiteljska strana Dostojevskih potom je preselila u ukrajinsku regiju Volinj gdje se prvi put 1570.-tih bilježi ime Fedir Dostojevski koji je radio u predstavničkoj službi prebjeglog moskovskog kneza Andreja Kurbskog. Prezime iz obitelji Dostojevskih zatim se ponovno susreće 1664. u manjem ukrajinskom mjestu Serkunj, u Volinjskoj oblasti. Također u susjednom mjestu Kličkovci gdje su jedno vrijeme obnašali dužnosti lokalnih predstavnika i zatim postali veleposjednici istog mjesta. U istom razdoblju zabilježena su imena Karla Dostojevskog i njegova sina Homera.

Godine 1775. Dostojevski su prodali posjede u Kličkovcima, a njihov potomak Grigorij Homerovič Dostojevski preselio se u mjesto Janušpolje pokraj grada Žitomira gdje je postao svećenik. Njegovi sin i unuci također su postali svećenici: sin Jan služio je u ukrajinskoj regiji Podilji, a njegovi sinovi Andrij i Mihajlo služili su u selima Skala i Vijtivci (Vinička oblast).

Djed ruskog pisca Andrij Dostojevski također je bio svećenik u razdoblju od 1782. do 1820. godine. Njegova ljubav prema Ukrajini isticala se prije svega u njegovom ukrajinskom rukopisu. Nakon njega Vijtivcima je upravljao njegov sin Lev (1820.-1829.), a drugi sin Mihajlo (inače otac ruskog pisca) pohađao je školu u Šargorodskom sjemeništu (Vinička oblast) gdje je kao jedan od najboljih studenata poslan na Medicinsku akademiju u Moskvu. Mihajlo Dostojevski nakon završenog studija postao je jedan od najboljih liječnika u moskovskoj Marijinskoj bolnici za siromašne.

Danas se u ukrajinskom mjestu Kaljnik mogu naći grobovi iz obitelji ruskog pisca Fjodora Dostojevskog. Također je poznato da u gradovima Kijevu, Odesi, Makijvci i Vinnicji žive rođaci Fjodora Dostojevskog, a neki od njih ne nose njegovo prezime. U mjestu Vijtivci otvoren je muzej Fjodora Dostojevskog u kojem je predstavljena njegova povezanost sa ukrajinskom kulturom, ukrajinskim društvenim razmišljanjima i samom Ukrajinom.

## Mladost i književni počeci

Rodilište u kojem je rođen Fjodor Dostojevski
Sin liječnika, pripadnika nižega plemstva kojega su ubili vlastiti kmetovi zbog okrutnoga postupanja i sadističkih mučenja i ponižavanja, Dostojevski pohađa i završava vojno-inženjerski studij u Petrogradu, no rano odlučuje da će se posvetiti spisateljskomu pozivu. Prevodi Balzacovu «Eugeniju Grandet» i pod utjecajem Gogolja piše svoje prvo djelo, dulju pripovijest «Bijedni ljudi» (1846.), epistolarnoga oblika, koja je oduševila najznačajnijega ruskoga kritika Visariona Bjelinskog i lansirala Dostojevskoga u sferu ruskih književnih krugova. U to se doba Dostojevski približava i ulazi u kružok utopijskih socijalista koje je predvodio Butaševič-Petraševski, čija se "revolucionarna" djelatnost sastojala uglavnom od privatnih rasprava o budućnosti Rusije, reformi društvenoga sustava, demokratizaciji i oslobođenju od kmetstva. Na književnom planu, slijedilo je prvo doista snažno, «dostojevskijansko» ostvarenje, kratki roman «Dvojnik» (1846.) u kojem je prikazan rasap ličnosti činovnika Goljatkina koji tone u shizofreniju u nizu halucinacija u kojima se miješaju zbilja i mentalne projekcije. To izvorno djelo nije naišlo na zadovoljavajuću recepciju, poglavito zbog psihološkoga poniranja i radikalnoga rastakanja stvarnosti u svijesti protagonista, što je nadilazilo kanone onodobne estetike temeljene ponajviše na društvenoj kritici.

Dostojevski kao inženjer
## Prijelom: Katorga i Sibir

Prijelom u životu Dostojevskoga dolazi 1849., nakon zabrane kluba "Petraševaca", uhićenja te sadističke farse što ju je izvela carska policija: autor i njegovi drugovi u zoru su izvedeni na inscenirano strijeljanje, i dok su očekivali egzekuciju pred strjeljačkim strojem, došla je "carska pomilovnica" kojom su, tobože, pomilovani i osuđeni na sibirsku robiju i progonstvo. U stvari, caristički autoriteti nisu ni mislili strijeljati zbunjene petraševce, nego se radilo jedino o iživljavanju nad nemoćnim ljudima. Na robiji Dostojevski proživljava ideološku preobrazbu (o kojoj postoje različita mišljenja). Iz suprotstavljenih je stavova dosta vidljivo da je Dostojevski i prije robije naginjao kršćanskom misticizmu, te da njegov utopijski socijalizam nije slijedio materijalističke doktrine poput Feuerbachove, nego iz idealističkih nazora Fouriera i Schillera - shvaćanja koja je kasnije ismijavao, no koja nisu prestala biti središtem njegovih opsesija. Novo u svjetonazoru Dostojevskoga nakon sibirske katorge jest glorifikacija carizma, ruskoga pravoslavlja i nacionalizma, te općenito protuzapadnih stavova u kojima se Dostojevski približio slavjanofilima, no nikad potpuno. Pisac je četiri godine robijao, a nakon toga morao je četiri godine služiti kao običan vojnik u surovim uvjetima zabačenih krajeva azijske Rusije.

## Povratak iz zemlje mrtvih

Dostojevski nakon povratka iz egzila
Nakon povratka u Petrograd Dostojevski objavljuje «Zapise iz mrtvoga doma» (1860.-1862.), fikcionalizirani opis vlastita robovanja, pun realističkih prikaza supatnika-robijaša. Ta knjiga ostvaruje velik uspjeh i donosi autoru djelomičnu carevu rehabilitaciju. No, nesređene obiteljske prilike (prvi brak s histeričnom udovicom koja je bolovala i umrla od tuberkuloze), kao i osobna ljudska drama (pojačavanje simptoma epilepsije, kockarska strast koja ubrzo prelazi u opsesiju, smrt brata Mihajla s kojim je zajednički uređivao novine, kojemu je nakon toga morao uzdržavati brojnu obitelj), dovode Dostojevskoga u tešku situaciju koja je djelomično usporila njegovo stvaralaštvo - primjer je roman «Poniženi i uvrijeđeni» (1861) koji, unatoč za pisca "reprezentativnom" naslovu, zaostaje za većinom njegovih prijašnjih, a kamoli budućih djela.

Da bi pobjegao pred vjerovnicima, autor odlazi na putovanje u Europu (1862.), kada boravi u Njemačkoj, Francuskoj, Italiji i Engleskoj. U Londonu posjećuje Hercena i Bakunjina. Tijekom 1860-ih u još je nekoliko navrata posjetio Europu, ovog puta s drugom ženom, Anom Snjitkinom, koja mu je donijela obiteljski mir i sreću, postala majkom njegove djece (u Rusiji još žive direktni potomci Dostojevskoga, i to u bijednim materijalnim okolnostima u koje su ih bacili komunistički totalitarizam i posljedice kapitalizma nakon raspada SSSR-a) te ga odvikla od kockarske ovisnosti.

## Veliko kreativno razdoblje

Izvadak iz *Braće Karamazovih*
Godine 1864. Dostojevski objelodanjuje briljantne «Zapise iz podzemlja» - jedan od najintenzivnijih ispovjednih kratkih romana, preteču sličnih djela Camusa, Krleže, Celinea ili Andrejeva. U njemu je pisac primijenio niz postupaka u kojima je inovirao prozu i postavio obrazac svojih budućih velikih romana: ideološki obračun s utopijskim i općenito "humanističkim" stereotipima, niz esejističkih poglavlja koja su esencijalno dramatizirani sokratovski dijalozi vođeni u atmosferi nabijenoj strastima i skandalima; žurnalistički stil kojemu je jedina svrha funkcionalnost u priopćavanju autorove vizije, a ne estetski doživljaj; psihološku tipologiju koja obuhvaća najčešće krotke i ponizne kršćane (Sonja Marmeladova, Aljoša Karamazov, knez Miškin), nihilističke cinike (Svidrigajlov, Nikolaj Stavrogin), radikalne intelektualce u borbi protiv svih općeprihvaćenih vrijednosti ili "religiozne ateiste" (Rodion Raskoljnikov, Ivan Karamazov, Kirilov), djecu iz "slučajnih obitelji" i ljude kojima je povrijeđeno dostojanstvo (junak romana «Mladić», «Zapisi iz podzemlja»). Dostojevski je razvio tehniku struje svijesti davno prije no što je postala popularna u angloameričkom romanu 20. st. (primjer je dulja pripovijest «Krotka»), sažeo je radnju u svega nekoliko dana («Idiot») ili sati, dajući vremenski presjek u svijesti naratora («Krotka»), te stvorio istinski "polifoni roman" (kako ga je nazvao istaknuti ruski teoretik Mihail Bahtin) u kojemu mnogoglasje ideološke i vjerskofilozofske borbe koja razdire protagoniste nalazi izraz kako u interioriziranim svijestima, tako u dramski nabijenim dijalozima.

Većina je romana Dostojevskoga smještena u tmurno ozračje velegradskoga podzemlja, sa središtem oko uzbudljivih događaja baštinjenih iz trivijalnoga romana i crnih kronika (ubojstvo, očeubojstvo, zločin, krađa, skandali razne vrste) i vrti se oko za čovječanstvo "prokletih pitanja": naravi zla, ljudske patnje, smrtnosti i besmrtnosti, postojanja i nepostojanja Boga, slobode i odgovornosti, sudbine Rusije i Zapada. Kako su primijetili neki kritici - Dostojevski je bitno spiritualni autor, te je njegova karakterizacija čovjeka kao "*srca u kojem se bore Bog i Sotona, a zalog je ljudski život*" možda i primjeren opis njegova vlastita stvaralaštva. U tipologiji junaka koju je naveo Northrop Frye u knjizi «Anatomija kritike», književni se likovi kreću od nadzemaljskih bogova i polubogova (najčešće mitske i religijske priče) do običnih ljudi (realistički roman) i, u čitateljevom diskurzu, inferiornih pojedinaca koji su ispod razine vrijednosti prosječnih ljudi. Paskalovskim rječnikom, čovjek je biće niže od anđela. No, likovi Dostojevskog su često i niže od običnih ljudi, katkad upravo animalni, ali u trenutcima ekstaze dosežu i prelaze razinu anđela, pa je ta dvostruka optika jedna od tajni uzbudljivosti djela Dostojevskoga: istodobno niže od životinje i više od anđela, njegovi arhetipski raskoljeni junaci zrače duhovnom vitalnošću koja je temelj metafizičke i spiritualne naravi.

Dostojevski 1872.
U velike romane Dostojevskoga obično se broje sljedeća djela: «Zločin i kazna» (1866.), njegovo tehnički najsavršenije djelo, o ideološki motiviranom ubojstvu sa središnjim likom Rodionom Raskoljnikovim, prototipom Nietzscheova nadčovjeka; «Idiot» (1868.), u kojem je Dostojevski dao kristoliki lik kneza Miškina, kao i realistički implicitni komentar o propasti neuvjetovanoga dobra u sekularnom svijetu; «Bjesovi»/»Demoni»/»Zli dusi» (1872.), «najdostojevskijevski» roman o grupi nihilističkih revolucionara, djelo metafizičkoga nimbusa u ruhu političkoga romana; «Mladić»/»Žutokljunac» (1875.), rusku inačicu njemačkoga odgojnoga romana, koji karakteristično vrije kaotičnim događajima i ne vodi, poput *Bildungsromana* ni u kakvu sređenu građansku egzistenciju; te posljednje, najopsežnije i najveće djelo, «Braća Karamazovi» (1881.), formalno o patricidu u obitelji s ocem i trojicom braće, no romanom u kojem je pisac sumirao sve svoje opsesivne teme, i za koji se može reći je pobijeđeno porukom nade u uskrsnuće i vječni život kojom «Braća Karamazovi» i završavaju.

## Smrt i apoteoza

Grob Fjodora Dostojevskog
Dostojevski je umro 1881., iznenada, nakon krvarenja uzrokovanoga epileptičnim napadajem. Život mu je u posljednjim godinama bio sređen, i može se reći da se oslobodio materijalne oskudice i nevolja koje su ga pratile veći dio života. Kanio je napisati ostatak «Braće Karamazova» (koji su zamišljeni kao dio trilogije ili čak tetralogije), no sudbina ga je omela u naumu. Priređen mu je veličanstveni pogreb u kojem je, po procjenama policije, sudjelovalo i 100.000 ljudi, mahom studentske omladine, a sam se pogreb pretvorio u demonstracije protiv carizma - unatoč piščevu dvosmislenom stavu prema cijelom pitanju, kao i poluslužbene "kanonizacije" Dostojevskoga od strane carističkoga režima.

Fjodor Dostojevski pripada najužem krugu svjetskih vrhunskih pisaca, poput Dantea, Shakespearea, Tolstoja, Cervantesa, Prousta i još nekolicine autora. Njegov je utjecaj na svjetsku književnost neizmjeran - od Leonida Andrejeva do Hermanna Hessea, od Williama Faulknera do Franza Kafke, od Marcela Prousta do Gabriela Garcie Marqueza. Rijetko je koji moderni pisac izbjegao njegovoj sjeni (pa i oni koji su se bunili protiv Dostojevskog, kao Miroslav Krleža i Joseph Conrad), a posebno mu duguju pokreti ekpresionizma i egzistencijalizma.

Sva su narativna djela Dostojevskoga prevedena na hrvatski u više navrata, te je izašlo nekoliko izdanja njegovih izabranih djela. Od publicističkih radova, koji čine manje vrijedan dio njegova opusa, preveden je samo dio.

## Djela

### Romani

* Bijedni ljudi (Бедные люди) (1846)
* Poniženi i uvrijeđeni (Униженные и оскорбленные) (1861)
* Zločin i kazna (Преступление и наказание) (1866)
* Kockar (Игрок) (1867)
* Idiot (Идиот) (1868)
* Bjesovi (prevođeno također kao *Demoni* ili *Zli dusi*) (Бесы) (1872)
* Mladić (ili *Žutokljunac*) (Подросток) (1875)
* Braća Karamazovi (Братья Карамазовы) (1880)

### Novele

* Dvojnik (Двойник) (1846)
* Bijele noći (Белые ночи) (1848)
* Netočka Nezvanova (Неточка Незванова) (1849) - nedovršeno
* Zapisi iz podzemlja (Записки из подполья) (1864)

### Zapisi

* Zapisi iz mrtvog doma (Записки из Мертвого дома) (1860-1862)

## Izvori

## Literatura

* Bercken, Wil van den (2011). *Christian Fiction and Religious Realism in the Novels of Dostoevsky*. Anthem Press. ISBN 978-0-85728-976-6.
* Bloshteyn, Maria R. (2007). *The Making of a Counter-Culture Icon: Henry Miller's Dostoevsky*. University of Toronto Press. ISBN 978-0-8020-9228-1.
* Breger, Louis (2008). *Dostoevsky: The Author As Psychoanalyst*. Transaction Publishers. ISBN 978-1-4128-0843-9.
* Burry, Alexander (2011). *Multi-Mediated Dostoevsky: Transposing Novels Into Opera, Film, and Drama*. Northwestern University Press. ISBN 978-0-8101-2715-9.
* Cassedy, Steven (2005). *Dostoevsky's Religion*. Stanford University Press. ISBN 0-8047-5137-4.
* Cicovacki, Predrag (2012). *Dostoevsky and the Affirmation of Life*. Transaction Publishers. ISBN 978-1-4128-4606-6.
* Frank, Joseph (1981). „Foreword”. u: Goldstein, David. *Dostoevsky and the Jews*. University of Texas Press. ISBN 978-0-292-71528-8.
* Jones, Malcolm V. (2005). *Dostoevsky And the Dynamics of Religious Experience*. Anthem Press. ISBN 978-1-84331-205-5.
* Jones, Malcolm V.; Terry, Garth M. (2010). *New Essays on Dostoyevsky*. Cambridge University Press. ISBN 978-0-521-15531-1.
* Lantz, Kenneth A. (2004). *The Dostoevsky Encyclopedia*. Greenwood Publishing Group. ISBN 978-0-313-30384-5.
* Lauer, Reinhard (2000) (German). *Geschichte der Russischen Literatur: von 1700 bis zur Gegenwart*. Verlag C.H. Beck. ISBN 978-3-406-50267-5.
* Lavrin, Janko (2005). *Dostoevsky: A Study*. Kessinger Publishing. ISBN 978-1-4179-8844-0.
* Leatherbarrow, William J (2002). *The Cambridge Companion to Dostoevskii*. Cambridge University Press. ISBN 978-0-521-65473-9.
* Meier-Gräfe, Julius (1988) [1926] (German). *Dostojewski der Dichter*. Insel Verlag. ISBN 3-458-32799-1.
* Mochulsky, Konstantin (1967) [1967]. *Dostoevsky: His Life and Work*. Minihan, Michael A. (translator). Princeton University Press. ISBN 0-691-01299-7.
* Müller, Ludolf (1982) (German). *Dostojewskij: Sein Leben, Sein Werk, Sein Vermächtnis*. Erich Wewel Verlag. ISBN 978-3-87904-100-8.
* Paperno, Irina (1997). *Suicide as a Cultural Institution in Dostoevsky's Russia*. Cornell University Press. ISBN 978-0-8014-8425-4.
* Pattison, George; Thompson, Diane Oenning (2001). *Dostoevsky and the Christian tradition*. Cambridge University Press. ISBN 978-0-521-78278-4.
* Popović, Justin (2007) (Russian).  *[Philosophical and Religious Beliefs of Dostoyevsky]*. ISBN 978-985-90125-1-8.
* Scanlan, James Patrick (2002). *Dostoevsky the Thinker*. Cornell University Press. ISBN 978-0-8014-3994-0.
* Sekirin, Peter, ur. (1997). *The Dostoevsky Archive: Firsthand Accounts of the Novelist from Contemporaries' Memoirs and Rare Periodicals, Most Translated Into English for the First Time, with a Detailed Lifetime Chronology and Annotated Bibliography*. McFarland. ISBN 978-0-7864-0264-9.
* Terras, Victor (1998). *Reading Dostoevsky*. University of Wisconsin Press. ISBN 978-0-299-16054-8.
* Bloom, Harold (2004). *Fyodor Dostoevsky*. Infobase Publishing. ISBN 978-0-7910-8117-4.
* Frank, Joseph (2009). *Dostoevsky: A Writer in His Time*. Princeton University Press. ISBN 978-0-691-12819-1.
* Frank, Joseph (1979) [1976]. *Dostoevsky: The Seeds of Revolt, 1821–1849*. Princeton University Press. ISBN 978-0-691-01355-8.
* Frank, Joseph (1987) [1983]. *Dostoevsky: The Years of Ordeal, 1850–1859*. Princeton University Press. ISBN 978-0-691-01422-7.
* Frank, Joseph (1988) [1986]. *Dostoevsky: The Stir of Liberation, 1860–1865*. Princeton University Press. ISBN 978-0-691-01452-4.
* Frank, Joseph (1997) [1995]. *Dostoevsky: The Miraculous Years, 1865–1871*. Princeton University Press. ISBN 978-0-691-01587-3.
* Frank, Joseph (2003) [2002]. *Dostoevsky: The Mantle of the Prophet, 1871–1881*. Princeton University Press. ISBN 978-0-691-11569-6.
* Kjetsaa, Geir (1989). *Fyodor Dostoyevsky: A Writer's Life*. Fawcett Columbine. ISBN 978-0-449-90334-6.
* Lavrin, Janko (1947). *Dostoevksy*. New York The Macmillan Company. OCLC 646160256.
* Nikolai Berdyaev (1948). *The Russian Idea*, The Macmillan Company.
* Otto Julius Bierbaum (1910–11). "Dostoyevsky and Nietzsche," *The Hibbert Journal*, Vol. IX.
* Lavrin, Janko (1918). "Dostoyevsky and Certain of his Problems," Part II, Part III, Part IV, Part V, Part VI, Part VII, Part VIII, Part IX, Part X, *The New Age*, Vol. XXII, Nos. 12–21.
* Lavrin, Janko (1918). "The Dostoyevsky Problem," *The New Age*, Vol. XXII, No. 24, pp. 465–466.
* Maeztu, Ramiro de (1918). "Dostoyevsky the Manichean," *The New Age*, Vol. XXII, No. 23, 1918, pp. 449–451.
* Manning, Clarence Augustus (1922). "Dostoyevsky and Modern Russian Literature," *The Sewanee Review*, Vol. 30, No. 3.
* Simmons, Ernest J. (1940). *Dostoevsky: The Making Of A Novelist*, Vintage Books.
* Westbrook, Perry D. (1961). *The Greatness of Man: An Essay on Dostoyevsky and Whitman*. New York: Thomas Yoseloff.

## Vanjske veze

|  |  |
| --- | --- |
|  | U Wikimedijinoj ostavi nalazi se članak o temi: **Fyodor Dostoyevsky** |
|  | Wikivrste imaju podatke o taksonu **Fjodor Dostojevski** |
|  | Wikiteka ima izvorni tekst o temi: **Author:Fyodor Dostoyevsky** |
|  | Potražite natuknicu no u Wikirječniku, slobodnom rječniku. |
|  | Wikiknjige imaju materijala o temi: no |
|  | Na Wikicitatu postoji zbirka citata o temi: Fyodor Dostoyevsky |

* S obzirom na datum smrti (prije više od 120 godina), djela velikog majstora su dostupna *online* na ruskom i engleskom:

* Dostojevski:sabrana djela na ruskom i engleskom jeziku Arhivirano 2004-12-30 na Wayback Machine-u
* Roman Braća Karamazovi na srpskom Arhivirano 2016-03-06 na Wayback Machine-u

* Online archive of Dostoevsky's novels in their original Russian (`ru`)
* International Dostoevsky Society Arhivirano 2013-09-01 na Wayback Machine-u
* FyodorDostoevsky.com – forum, quotes, essays, photos, bio, ebooks and more
* Complete journalistic works Arhivirano 2012-05-20 na Wayback Machine-u (`ru`)
* Dostoyevsky studies Arhivirano 2012-05-06 na Wayback Machine-u
* Dostoyevsky's family tree
* Djela čiji je autor Fyodor Dostoyevsky na Projektu Gutenberg